Sharma, Guptas se lewe van weelde sonder grense | Netwerk24
Deur Kaydene Davids 04 Junie 2021 18:13
Die luukse huis in Sandton wat aan Iqbal Sharma behoort. Die huis is ook op die TV-program 'Top Billing' vertoon. Foto: Skermgreep/Top Billing
Antieke meubels uit Indië, waarvan sommige stukke ouer as 400 jaar is, en 'n kunswerk van Kafung, 'n Indiese kunstenaar wie se werke ook aan 'n oud-president van Amerika geskenk is, is van die bates wat vandeesweek deur regter Soma Naidoo in die hooggeregshof in Bloemfontein bevries is.
Van die eiendom ter sprake van 'n Johannesburgse sakeman en lede van die omstrede Gupta-familie, is ook luukse huise (een is op die TV-program Top Billing vertoon), olifantbeelde van graniet en peperduur ingevoerde Persiese matte.
Dié voorlopige bevriesingsbevel volg nadat die nasionale vervolgingsgesag (NVG) se ondersoekdirektoraat Woensdag 'n ex parte-aansoek gebring het dat die bates van Iqbal Sharma, sy maatskappy Nulane Investments 204, en Islandsite Investments 180, wat behoort aan Atul en Rajesh Gupta en hul vroue, onderskeidelik Chetali en Arti, bevries word.
Die vooraansig van die luukse huis van Iqbal Sharma. Een van die olifantbeelde van graniet kan op die foto gesien word. Foto: Skermgreep/Top Billing
Die staat voer aan sowat R522 miljoen, opbrengste uit projekte soos die bedrieglike Estina-suiwelprojek en ander projekte, het deur die bankrekening van Islandsite Investments 180 en ander buitelandse bankrekenings gevloei.
Luidens die hofstukke besit Sharma, 'n sakeman en voormalige direksielid van Transnet, 'n huis in Morningside, Sandton, met 'n koopprys van meer as R8 miljoen, maar dit het 'n verband van R12 miljoen.
Dit is die einste huis met twee Persiese matte van 14 m wat uit Kasjmier in Indië ingevoer is, olifantbeelde wat uit 'n enkele granietblok gekerf is, aan albei kante van die voordeur, antieke koperhandvatsels aan elke deur in die huis en verskeie antieke meubels uit Indië, waarvan sommige stukke ouer as 400 jaar is. Dít is die huis wat op Top Billing gewys is.
Onder Sharma se los bates is ook 'n kunswerk van Kafung, 'n Indiese kunstenaar van wie se werke aan oudpres. Barack Obama van Amerika geskenk is.
Daarbenewens besit hy 'n huis van sowat R1,3 miljoen in Sherwood Gate en 'n BMW 325ci, luukse ontwerpersklere en juweliersware.
Een van die vertrekke van Iqbal Sharma se huis. Foto: Skermgreep/Top Billing
Luidens 'n verklaring deur Thesele Rankuotsana, 'n forensiese ondersoeker by die NVG se ondersoekende direktoraat, kan hy nie die presiese waarde van Sharma se los bates bepaal nie.
"Ek veronderstel dit kan enigiets tussen honderdduisende rande en etlike miljoene rande beloop. Vir die doel van die verklaring neem ek aan dat die waarde van die huishoudelike bates minstens R500 000 beloop."
Islandsite Investments 180, wat onder sakeredding is, besit 'n huis in Constantia met 'n beraamde waarde van meer as R21 miljoen en 'n huis in Saxonworld van meer as R12,1 miljoen.
Nulane besit geen eiendom of bates nie.
Sharma, sy maatskappy, Limakatso Moorosi, voormalige hoof van die Vrystaatse landboudepartement en deesdae uitvoerende hoof van Bloemwater, en Seipati Dlamini, voormalige finansiële hoof van die landboudepartement en nou adjunk-direkteur-generaal van samewerkende regering en tradisionele sake (Cogta) in die Vrystaat, en Peter Thabethe, voormalige hoof van die Vrystaatse landboudepartement, het Donderdag op aanklagte van bedrog en geldwassery in die streekhof in Bloemfontein verskyn.
Die NVG het Donderdag ook bekend gemaak dat hy Interpol gevra het om te help om verskeie lede van die Gupta-familie in die buiteland in hegtenis te neem. Hulle moet saam met die Vrystaatse amptenare en Sharma teregstaan.
Lasbriewe is reeds deur die NVG uitgereik.
Hul verskyning spruit uit 'n volhoubaarheidstudie vir moontlike projekte van die landboudepartement in 2011 waarvoor Sharma en Nulane sowat R24,9 miljoen betaal is. Volgens die staat was dit 'n rookskerm om die bedrieglike Estina-suiwelprojek by Vrede te begin, waaruit sowat R288 miljoen gevloei het.